З паўночнага боку вуліца вёскі пераходзіць у непрыкметную дарогу на вёску Смагароўка. Між тым, гэта частка былога Ігуменскага тракта, які ійшоў ад Мінска праз Каралішчавічы, Сініло, Кулікі, Смагароўку на Смілавічы і далей на Ігумен (сучасны Чэрвень). Зараз Смагароўка - невялікая вёска Чэрвенскага раёна. Знаходзіцца пры ўпадзенні р.Слоўсці (гістарычнай Смоўсці) у Волму, пры дарозе на вёску Дукоршчына. Назва вёскі ўтворана ад наймення рэчкі. Корань СМ- мае ясную балотную семантыку. Пра гэтыя назвы я пісала ў мінулым артыкуле. У 19-м стагоддзі фальварак Смагароўка ўваходзіў разам з фальваркамі Горча і Загор’е ў Смілавіцкі маёнтак. Трапіць у Смагароўку можна з Дукоршчыны, або лепей па грунтовай дарозе, якая збочвае з Магілёўскай шашы ўправа.